ครม.อนุมัติมาตรการเพิ่มขีดความสามารถ SMEวงเงิน 5.09 พันลบ.
ครม.อนุมัติมาตรการเพิ่มขีดความสามารถ SMEวงเงิน 5.09 พันลบ.ช่วย 1แสนราย
27 ต.ค. 2558

นางอรรชกา สีบุญเรือง รัฐมนตรีว่าการกระทรวงอุตสาหกรรม เปิดเผยว่า ที่ประชุมคณะรัฐมนตรีมีมติอนุมัติมาตรการเพิ่มขีดความสามารถในการแข่งขันของ SMEs ตามที่กระทรวงอุตสาหกรรมเสนอ เพื่อช่วยสร้างความเข้มแข็งอย่างต่อเนื่องใหัแก่ผู้ประกอบการ จากที่ก่อนหน้านี้ได้มีมาตรการช่วยเหลือผู้ประกอบการ SMEs ด้านการเงินการคลังไปแล้ว โดยจะใช้วงเงินงบประมาณในช่วงปี 2559 วงเงินรวม 5,097 ล้านบาท คิดเป็นการช่วยเหลือผู้ประกอบการได้ 97,503 ราย หรือเกือบแสนราย
สำหรับมาตรการในแพ็คเกจนี้ประกอบด้วย 1.การเสริมสร้างความเข้มแข็งของ SMEs 2.การสร้างผู้ประกอบการใหม่เชิงสร้างสรรค์และนวัตกรรม เป้าหมายรวม 53,040 ราย วงเงิน 2,630 ล้านบาท 3.การช่วยเหลือ SMEs ที่ประสบปัญหาทางธุรกิจในการปรับแผนธุรกิจเป็นการเร่งด่วน เป้าหมาย 17,000 ราย ใช้งบของ สสว.วงเงิน 630 ล้านบาท และอีกส่วนเป็นการดำเนินงานที่จะขอรับการจัดสรรงบประมาณเพิ่มเติมในปีงบ 2559 ในแผนงานเพิ่มเติมขีดความสามารถในการแข่งขันของ SMEs เป้าหมาย 27,463 ราย วงเงิน 1,837 ล้านบาท
“มาตรการดังกล่าวนี้ เพื่อเป็นการช่วยเหลือ SMEs ให้มีศักยภาพ และสามารถส่งต่อเพื่อขอรับการสนับสนุนสินเชื่อต่อสถาบันการเงินได้ทันภายในเดือน ธ.ค.58 เพื่อให้ SMEs สามารถดำเนินธุรกิจได้ในภาวะที่เศรษฐกิจชะลอตัว และมีขีดความสามารถในการแข่งขันสูงขึ้น โดยใช้งบประมาณราว 5 พันล้านบาท ช่วยเหลือ SMEs ได้ราว 1 แสนคน” รมว.อุตสาหกรรม กล่าว         
 
 